Bétera planta les seues Alfàbegues
10 de juny de 2024

• Hui s'ha celebrat un acte simbòlic de la plantà de les alfàbegues, la icona més coneguda de les Festes d'Agost.

• A mitjan juliol, les 4 Obreres realitzaran la tradicional desullà de les alfàbegues.

Les Alfàbegues són unes de les senyals d'identitat més representatives de Bétera i un dels símbols de les Festes d'Agost. Per això, el seu cultiu és tan important per al municipi.

Hui les Obreres i els Majorals 2024 han celebrat l'acte simbòlic de la plantà de les Alfàbegues. Un moment que, sens dubte, marca l'inici de les Festes.

“D'una manera simbòlica les nostres 4 Obreres al costat dels Majorals han sembrat hui la Festa de 2024. Un moment únic que ja guarden per al record i que suposa el punt de partida del que esperem siguen unes festes molt especials i carregades de tradició i convivència”, ha assenyalat Elia Verdevío.

Unes alfàbegues que creixeran imparables fins al pròxim 15 d'Agost, dia en què Bétera celebra el seua tradicional Rodà, un dels actes més representatius i coneguts a la Comunitat Valenciana per passejar les Alfàbegues més grans del món.

Un cultiu minuciós al mateix temps que esplendorós

El secret millor guardat perquè lluïsquen immenses, frondoses i d'una altura de rècord ho segueix tenint Ramón Asensi, el Mestre Alfabeguer de Bétera que porta més de 25 anys al capdavant d'aquest Hort que, agost rere agost, cultiva entorn de 73 alfàbegues de diferents grandàries per a la Rodà del dia 15 però també tal com explica l'Alcaldessa del municipi "per a repartir per tota la Comunitat Valenciana i que molts municipis i institucions gaudisquen d'aquest símbol per excel·lència i del seu aroma de somni".

L’ hem vist, any rere any, regar amb tenacitat, abonar amb calma, preparar les canyes amb tempte, elaborar un entramat amb corda i a més parlar-los i cantar-los amb alegria, el treball de Ramón i del seu xicotet equip és indescriptible fins al punt de fa dos anys van superar el rècord guiness fins a arribar als 3,24 metres d'altura. "Tot un art que els beterans i beteranes admirem però que deixa sorpresos a tots aquells que visiten Bétera per a conéixer les nostres benvolgudes Festes d'Agost", ressenya José Vicente Martí.

I no és per a menys. En aquesta ocasió gaudim d'una plantà simbòlica però les Alfàbegues ja han començat la seua particular carrera amb meta el pròxim 15 d'agost.

Una mateixa prova de fons que encara el grup de 22 Majorals que acompanyen enguany a les 4 Obreres: Alba Aznar i Zaragozá, primera Obrera Fadrina, Pilar Ricart i Ferrando, primera Obrera Casada, Sonia Amposta i Pons, segona Obrera Fadrina i Pepi Morcillo i González, segona Obrera Casada.

“Hui l'Hort de les Alfàbegues ha obert les seues portes per a escenificar aquesta plantà i el mes vinent, tornarà a obrir les portes a les nostres Obreres que viuran la desullà, ha explicat Jose Vicente Martí.

A mitjan juliol, Alba, Pilar, Sonia i Pepi al costat dels Majorals es congregaran de nou en l'Hort per a “llevar” les flors de les majestuoses plantes. Una acció que es realitza amb tempte i que és fundamental perquè les alfàbegues no cresquen a l'ample i aconseguisquen una gran altura.

Sens dubte, hui Bétera ha celebrat un acte simbòlic que marca el tret d'eixida d'aquestes Festes "úniques en el món sencer", tal com destaquen des de l'Ajuntament.